Sophie Løhde (V), 2025-02-21:
Tak, formand.
I dag er en god dag for patienterne og særlig for de mennesker, for hvem medicinsk cannabis har vist sig at være et godt alternativ til godkendt medicin.
Jeg taler om de ca. 1.800 patienter årligt, der har modtaget behandling med medicinsk cannabis som en del af den nuværende forsøgsordning, som vi indførte for efterhånden en hel del år siden.
Det gælder f.eks. patienter med alvorlige sygdomme som kræft og sklerose samt patienter med en rygmarvsskade eller smerter på grund af sygdom i hjerne eller nerver.
Mange af dem oplever medicinsk cannabis som en lindring af smerter eller kvalme, der kan være med til at forbedre deres livskvalitet betydeligt.
Det har de kunnet få med forsøgsordningen, som jo helt fra starten har haft som hovedformål at sikre patienterne behandling i sundhedsvæsenet med medicinsk cannabis under ordnede forhold.
Med lovforslaget gør vi nu ordningen med medicinsk cannabis permanent, og det vil jeg gerne takke aftalepartierne bag den politiske aftale for.
Når det er en lidt bedre dag i dag end i går for de patienter, som vi taler om, er det jo, fordi man nu får varig mulighed for behandling med medicinsk cannabis i sundhedsvæsenet og dermed sikkerhed for, at det ikke længere er et forsøg, men noget, vi permanentgør i vores sundhedsvæsen.
Det er med til at skabe tryghed og forudsigelighed for dem, som har været bekymrede for, om forsøgsordningen nu ville fortsætte.
Det har været efterspurgt af patienterne selv såvel som af en række interessenter, at vi fik permanentgjort ordningen.
Det har vi lyttet til, og nu er der så ro omkring det, så vi heller ikke i fremtiden overlader patienterne til det illegale cannabismarked.
Så har det jo alt andet lige også den fordel, at vi nu også kan skabe større tryghed og forudsigelighed for dem, der sørger for, at patienterne kan få gavn af det alternativ.
Men jeg anerkender også, at ordningen med medicinsk cannabis for nogle er kontroversiel, fordi medicinsk cannabis – og det kan vi lige så godt være åbne og ærlige omkring – fortsat ikke er et godkendt lægemiddel.
Men her synes jeg og aftalepartierne altså, at hensynet til patienterne kommer i første række, ikke mindst når så mange patienter oplever en god effekt af medicinsk cannabis.
Der har i øvrigt ikke været rapporteret om væsentlige bivirkninger af betydning for patientsikkerheden.
Vi skal samtidig huske på, at mange af de patienter, der benytter medicinsk cannabis, kan føle sig magtesløse; de kan have oplevelsen af, at den behandling, som sundhedsvæsenet normalt kan tilbyde, ikke hjælper dem eller ikke har hjulpet dem, og hvad skal man stille op som patient, hvis man har den oplevelse?
Det kan være rigtig, rigtig svært.
Det slipper de for nu.
Det gælder bl.a. kræftpatienter, som oplever kvalme efter kemoterapi.
Det er patienter med smertefulde spasmer på grund af sklerose eller en rygmarvsskade, og det er patienter, som oplever smerter på grund af sygdom i hjernen, rygmarven eller nerverne – patienter, som vi nu får mulighed for at hjælpe bedre med den politiske aftale og det her opfølgende lovforslag.
Vi sikrer også samtidig med den politiske aftale en række forbedringer af selve ordningen med medicinsk cannabis.
Det skal bidrage til, at lægerne kan føle sig mere trygge ved at ordinere medicinsk cannabis til deres patienter, og vi skal selvfølgelig understøtte, at lægerne kan føle sig trygge i den proces.
Nej, selvfølgelig ikke, og det forsøger vi heller ikke at påstå her fra talerstolen i dag.
Men vi forsøger at gøre noget mere i forhold til det, man måske ud fra et lægefagligt synspunkt helt berettiget og legitimt kan have som bekymring, altså at man så i hvert fald som læge dér har nogle bedre redskaber i forhold til en vejledning som led i det.
Dermed sikrer vi også, at vi får opdateret Lægemiddelstyrelsens vejledning fagligt.
Det håber jeg kan bidrage til, at der er flere læger, der kan føle sig trygge i den proces.
Det er helt åbent, at der er nogle læger, der sådan set gerne vil ordinere til en gruppe patienter, og så er der andre, der har en langt mere skeptisk holdning.
Det er forbedringer, som jeg er opmærksom på at interessenterne i høringssvarene i øvrigt også har fremhævet som værende vigtige for ordningen.
Et andet område, der har været bragt frem af patientorganisationerne, er det nuværende kørselsforbud i forbindelse med behandling med medicinsk cannabis, og derfor er regeringen og aftalepartierne også enige om, at vi nu får belyst det sundhedsfaglige grundlag for kørselsforbuddet.
Arbejdet er igangsat, og vi afventer nu resultatet.